Va fi al doilea, după BUCUREȘTI

Cu toate că nu a găsit încă o sursă de finanțare, primarul Nicolae Robu vrea să le facă timișorenilor metrou. Mai exact, opt kilometri de șină subterană care să lege cele două gări din oraș, mall-ul și aeroportul.

„Asta e soluția – liniile de cale ferată trebuie să fie duse în subteran, și cu această ocazie sigur că se va realiza și o conexiune tip metrou între câteva puncte cheie ale orașului nostru: Gara de Nord, zona mall, Gara de Est, aeroportul, toate pot ajunge să fie legate și se va putea face repede și la prețuri convenabile așa ceva. Sunt acele utilaje cârtiță care străpung munții, merg pe sub mări, pe unde vrei”, a spus Robu vineri, potrivit publicației Timiș Online.

Primarul a precizat că proiectul se va afla pe lista de investiții a orașului pentru perioada 2014-2020. Ideea este una mai veche. Robu a propus încă din vară mutarea liniilor de cale ferată în subteran.

La începutul lunii iunie Robu afirma că a propus în cadrul Planului Urbanistic General (PUG) al municipiului, care se află în stadiu de proiect, „ducerea în subteran a liniilor de cale ferată”, astfel încât orașul să poată avea și metrou.

„Aceasta este opțiunea noastră și viziunea noastră asupra Timișoarei privind calea ferată. Cea mai potrivită variantă este ducerea în subteran a liniilor de cale ferată. Această variantă ar prezenta și avantajul că pe acele linii de cale ferată am putea avea și transport în comun urban, un metrou. Am putea folosi în partaj linia de cale ferată pentru trenuri în sensul consacrat al termenului, dar și pentru mijloace de transport în comun pe cale ferată de tip urban: tramvai, metrou”, declara el la acea dată, potrivit Mediafax.